Document ID: 32012R0556

REGULAMENTUL (UE) NR. 556/2012 AL COMISIEI
din 26 iunie 2012
de modificare a anexei III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri de spinosad din sau de pe zmeură
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 18 alineatul (4),
întrucât:
(1)
Limitele maxime de reziduuri (LMR) pentru spinosad sunt stabilite în partea A din anexa III la Regulamentul (CE) nr. 396/2005.
(2)
În conformitate cu articolul 53 din Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (2), Franța a notificat Comisiei, la 11 mai 2012, autorizarea temporară a produselor de protecție a plantelor care conțin substanța activă spinosad, ca urmare a apariției neașteptate a unui focar de Drosophila suzukii, un pericol imprevizibil care nu a putut fi controlat prin alte mijloace rezonabile. În consecință, Franța a notificat, de asemenea, celorlalte state membre, Comisiei și Autorității Europene pentru Siguranța Alimentară, denumită în continuare „autoritatea”, în conformitate cu articolul 18 alineatul (4) din Regulamentul (CE) nr. 396/2005, că a autorizat introducerea pe piață pe teritoriul său de zmeură care conține reziduuri de pesticide în cantități care depășesc LMR relevantă. În prezent, LMR este stabilită la 0,3.
(3)
Franța a prezentat Comisiei o evaluare adecvată a riscurilor pentru consumatori și a propus în baza acesteia o LMR temporară.
(4)
Autoritatea a evaluat datele furnizate și a emis o declarație (3) privind siguranța LMR temporare propuse.
(5)
Autoritatea a concluzionat că este puțin probabil ca utilizarea substanței spinosad la zmeură, astfel cum a fost autorizată în Franța, să conducă la o expunere a consumatorilor care depășește valoarea toxicologică de referință și, prin urmare, nu este de așteptat ca aceasta să reprezinte o preocupare pentru sănătatea publică.
(6)
Pe baza declarației autorității și ținând seama de factorii relevanți pentru contextul în cauză, modificarea adecvată a LMR îndeplinește cerințele articolului 18 alineatul (4) din Regulamentul (CE) nr. 396/2005.
(7)
Prin urmare, Regulamentul (CE) nr. 396/2005 ar trebui modificat în consecință.
(8)
Dat fiind că utilizările de urgență ale produselor de protecție a plantelor care conțin substanța spinosad sunt deja autorizate de Franța și având în vedere nevoia urgentă de a asigura în consecință un nivel ridicat de protecție a consumatorilor, este oportun să se stabilească LMR prin aplicarea procedurii menționate la articolul 45 alineatul (5) din Regulamentul (CE) nr. 396/2005.
(9)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 iunie 2012.

Labels: 0
3
17
6